钦定古今图书集成/历象汇编/庶征典/第017卷 > 《汉书》 > 《五行志》
## 钦定古今图书集成/历象汇编/庶征典/第017卷 > 《汉书》 > 《五行志》

《传》曰：“思心之不。”是谓不圣，厥咎霿，厥罚恒风，厥极
凶短折。时则有脂夜之妖。

在人腹中，肥而包裹心者，脂也。心区霿则冥晦，故有
脂夜之妖。一曰，有脂物而夜为妖，若脂水夜污人衣，
淫之象也。一曰，夜妖者，云风并起而杳冥，故与常风
同象也。

皇之不极，是谓不建，厥咎眊，厥罚恒阴。皇之不极，是
谓不建。皇，君也。极，中。建，立也。人君貌、言视听思心，五
事皆失，不得其中，则不能立万事。失在眊悖，故其咎
眊也。王者自下承天理物，云起于山而弥于天，天气
乱，故其罚常阴也。一曰，上失中，则下强盛，而蔽君明
也。